CELEX: 62011CN0444
Language: sk
Date: 2011-08-30 00:00:00
Title: Vec C-444/11 P: Odvolanie podané 30. augusta 2011 : Team Relocations NV a i. proti rozsudku Všeobecného súdu (ôsma komora) zo 16. júna 2011 v spojených veciach T-204/08 a T-212/08, Team Relocations NV a i./Komisia

26.11.2011   
            
            
               SK
            
            
               Úradný vestník Európskej únie
            
            
               C 347/9
            
         Odvolanie podané 30. augusta 2011: Team Relocations NV a i. proti rozsudku Všeobecného súdu (ôsma komora) zo 16. júna 2011 v spojených veciach T-204/08 a T-212/08, Team Relocations NV a i./Komisia
   (Vec C-444/11 P)
   2011/C 347/14
   Jazyk konania: angličtina
   
      Účastníci konania
   
   
      Odvolateľky: Team Relocations NV, Amertranseuro International Holdings Ltd, Trans Euro Ltd, Team Relocations Ltd
   
      Ďalší účastník konania: Európska komisia
   
      Návrhy odvolateliek
   
   Odvolateľky navrhujú, aby Súdny dvor:
   
               —
            
            
               zrušil rozsudok Všeobecného súdu (ôsma komora) zo 16. júna 2011 v spojených veciach T-204/08 a T-212/08,
            
         
               —
            
            
               v každom prípade aby Súdny dvor rozhodol uplatniť článok 61 prvý odsek druhú vetu jeho štatútu:
               
                           —
                        
                        
                           zrušil článok 1 rozhodnutia Komisie z 11. marca 2008 vo veci COMP/38.543 — Medzinárodné sťahovacie služby v rozsahu, v akom stanovuje, že odvolateľky porušili článok 81 ES a článok 53 ods. 1 EHP medzi januárom 1997 a septembrom 2003,
                        
                     
                           —
                        
                        
                           zrušil článok 2 uvedeného rozhodnutia v rozsahu, v akom ukladá odvolateľkám pokutu vo výške 3,49 milióna eur,
                        
                     
                           —
                        
                        
                           subsidiárne podstatne znížil pokutu uloženú odvolateľkám vo vyššie uvedenom rozhodnutí,
                        
                     
                           —
                        
                        
                           ďalej subsidiárne zrušil článok 2 uvedeného rozhodnutia v rozsahu, v akom stanovuje, že spoločnosť Amertranseuro International Holdings Ltd je spoločne a nerozdielne zodpovedná za sumu 1 300 000 eur,
                        
                     
                           —
                        
                        
                           ďalej subsidiárne nariadil Komisii zverejniť kritériá, ktoré zobrala do úvahy, keď znížila spoločnosti Interdean pôvodne uloženú pokutu o 70 % a následne umožnil spoločnosti Team Relocations písomne vysvetliť, prečo sa tieto dôvody vzťahujú aj na jej situáciu,
                        
                     
         
               —
            
            
               v každom prípade zaviazal Komisiu na náhradu trov konania.
            
         
      Odvolacie dôvody a hlavné tvrdenia
   
   Na podporu svojho odvolania predkladajú odvolateľky deväť odvolacích dôvodov.
   Prvý odvolací dôvod je založený na porušení článku 101 ZFEÚ a judikatúry Súdneho dvora týkajúcej sa tohto ustanovenia, skreslení dôkazov, porušení pravidiel o dôkaznom bremene a povinnosti odôvodnenia v rozsahu, v akom napadnutý rozsudok stanovuje, že spoločnosť Team Relocations je zodpovedná za „jediné a nepretržité porušenie“ uvedené v článku 1 rozhodnutia medzi januárom 1997 a septembrom 2003.
   Druhý odvolací dôvod je založený na porušení bodu 13 usmernení Komisie k metóde stanovovania pokút z roku 2006, porušení pravidiel o dôkaznom bremene, zásad in dubio pro reo a nulla poena sine culpa v rozsahu, v akom napadnutý rozsudok stanovuje, že základná čiastka pokuty uloženej odvolatelkám sa môže vypočítať na základe obratu, ktorého sa údajné porušenie spoločnosti Team Relocations netýkalo.
   Tretí odvolací dôvod je založený na porušení zásady rovnosti zaobchádzania a zásady osobnosti trestov a porušení judikatúry Súdneho dvora uplatňujúcej tieto zásady, porušení povinnosti odôvodnenia a pravidiel o dôkaznom bremene v rozsahu, v akom napadnutý rozsudok stanovuje, že rozhodnutie mohlo pri výpočte základnej čiastky pokuty uloženej spoločnosti Team Relocations uplatniť percentuálnu sadzbu 17 %.
   Štvrtý odvolací dôvod je založený na porušení povinnosti odôvodnenia, porušení zásady proporcionality a článkov 7 a 23 nariadenia č. 1/2003 (1) v rozsahu, v akom napadnutý rozsudok stanovuje, že rozhodnutie mohlo vynásobiť percentuálnu sadzbu „hodnoty predaja“ spoločnosti Team Relocations počtom rokov, počas ktorých sa dopúšťala porušovania.
   Piaty odvolací dôvod je založený na porušení zásady patere legem quam ipse fecisti a povinnosti odôvodnenia v rozsahu, v akom napadnutý rozsudok stanovuje, že uloženie dodatočnej čiastky vo výške 17 % spoločnosti Team Relocations bolo odôvodnené.
   Šiesty odvolací dôvod je založený na porušení článku 101 ZFEÚ a judikatúry Súdneho dvora týkajúcej sa tohto ustanovenia, povinnosti odôvodnenia, zásady patere legem quam ipse fecisti a skreslení dôkazov v rozsahu, v akom napadnutý rozsudok stanovuje, že rozhodnutie správne konštatovalo, že neexistujú poľahčujúce okolnosti, ktoré odôvodňujú podstatné zníženie pokuty uloženej odvolateľkám.
   Siedmy odvolací dôvod je založený na porušení článku 101 ZFEÚ, zásady zákazu diskriminácie a povinnosti odôvodnenia v rozsahu, v akom napadnutý rozsudok stanovil, že spoločnosť Amertranseuro International Holdings Ltd je spoločne a nerozdielne zodpovedná za sumu 1 300 000 eur.
   Ôsmy odvolací dôvod je založený na porušení zásady proporcionality a povinnosti odôvodnenia v rozsahu, v akom napadnutý rozsudok stanovuje, že pokuta uložená spoločnosti Team Relocations je primeraná.
   Deviaty odvolací dôvod je založený na porušení zásady zákazu diskriminácie, povinnosti odôvodnenia a zásady patere legem quam ipse fecisti v rozsahu, v akom napadnutý rozsudok zamieta ôsmy žalobný návrh spoločnosti Team Relocations a jej žiadosť, aby Komisia zverejnila dôvody, na základe ktorých znížila pokutu uloženú spoločnosti Interdean o 70 %.
   
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Text s významom pre EHP) (Ú. v. ES L 1, s. 1; Mim. vyd. 08/002, s. 205).